Ο **Ιωάννης Κ. Δημόπουλος** (1932-2022) ήταν Έλληνας δικηγόρος, ο οποίος διετέλεσε βουλευτής με τη Νέα Δημοκρατία στο νομό Πιερίας από το 1974 ως το 1981.. Επίσης, στην κυβέρνηση του Κ. Καραμανλή διετέλεσε υφυπουργός Εμπορίου από το 1977 ως το 1980.

Πρώτα χρόνια και σπουδές
------------------------

Γεννήθηκε στην Παλιά Βροντού Πιερίας στις 6 Ιουνίου 1932. Γιος του δασκάλου Κωνσταντίνου Δημόπουλου, ο πατέρας του είχε διατελέσει επίσης βουλευτής Πιερίας την περίοδο από το 1952 ως το 1967. Η μητέρα του, Παναγιώτα (με καταγωγή από τη Μάνη), ήταν επίσης δασκάλα. Νονός του ήταν ο υπουργός Λεωνίδας Ιασωνίδης (1884-1959). Σπούδασε οικονομικά και νομικά στα πανεπιστήμια της Θεσσαλονίκης (πτυχιούχος το 1956) και της Νέας Υόρκης.

Από το 1956 άρχισε να εργάζεται ως δικηγόρος. Την περίοδο από το 1964 ως το 1967 διετέλεσε βοηθός εμπορικού ακολούθου στο Προξενείο της Νέας Υόρκης, όπου ολοκλήρωσε τις μεταπτυχιακές του σπουδές στις Οικονομικές Επιστήμες.

Αθλητική δραστηριότητα
----------------------

Ο Ιωάννης Δημόπουλος ασχολήθηκε στα εφηβικά και νεανικά του χρόνια με τον αθλητισμό. Ειδικότερα, ήταν καλαθοσφαιριστής της ΧΑΝΘ και του ΠΑΟΚ από το 1947 μέχρι το 1956.

Πολιτική σταδιοδρομία
---------------------

Πήρε μέρος στις εκλογές του 1974 ως υποψήφιος βουλευτής Πιερίας με τη Νέα Δημοκρατία και εξελέγη 2ος με 10.919 ψήφους , πρώτο τον Ευάγγελο Σουσουρογιάννη και τρίτο τον Ελευθέριο Ελευθεριάδη, επίσης από τη Νέα Δημοκρατία. Στις επόμενες εκλογές το 1977 επανεξελέγη βουλευτής και ήταν πρώτος με 13.368 ψήφους, με 2ο το Σουσουρογιάννη (8.023 ψήφοι) και 3ο τον Ελευθεριάδη (4.850 ψήφοι).

Το 1976 ορίστηκε από τον πρωθυπουργό Κωνσταντίνο Καραμανλή γενικός εισηγητής για το νομοσχέδιο που αφορούσε την ένταξη της Ελλάδας στην ΕΟΚ. Διετέλεσε υφυπουργός Εμπορίου από τις 28 Νοεμβρίου 1977 έως τις 10 Μαΐου 1980. Τον διαδέχθηκε στο υφυπουργείο ο βουλευτής Έβρου, Σταύρος Ταταρίδης.

Στις 16 Ιανουαρίου 1981 διορίστηκε από τον πρωθυπουργό Γεώργιο Ράλλη ως ευρωβουλευτής και ήταν ανάμεσα στους πρώτους Έλληνες ευρωβουλευτές, μέλος της επιτροπής προϋπολογισμών. Παρέμεινε ευρωβουλευτής μέχρι τη διεξαγωγή των βουλευτικών εκλογών του 1981.

Από το 1989 ως το 1993 ήταν διοικητής του Γενικού Νοσοκομείου Αττικής ΚΑΤ "Απόστολος Παύλος".

Τον Νοέμβριο του 2009 ήταν ανάμεσα στα 49 πρόσωπα από την Πιερία που πήραν μέρος στο έκτακτο συνέδριο της ΝΔ στην ελληνική πρωτεύουσα.

Απεβίωσε σε ηλικία 90 ετών στις 22 Σεπτεμβρίου 2022 και κηδεύτηκε την μεθεπομένη στην Πυλαία Θεσσαλονίκης.

Οικογένεια
----------

Από το γάμο του με τη Μαίρη Λαζαρίδου ο Ιωάννης Δημόπουλος απέκτησε 1 κόρη, την πολιτικό μηχανικό Χριστίνα Δημοπούλου, και 1 γιο, το
δικηγόρο Παρ' Αρείω Πάγω Κώστα Ι. Δημόπουλο, ο οποίος ήταν υποψήφιος βουλευτής με τη ΝΔ στις βουλευτικές εκλογές του 2009 και υποψήφιος δήμαρχος στο Δήμο Δίου-Ολύμπου με το συνδυασμό "Ολύμπια Γη" το 2010 και το 2014, οπότε ο Κώστας Δημόπουλος εξελέγη δήμαρχος, με ποσοστό 52,3%.

Παραπομπές
----------

1. ↑  Κοινοβουλευτική θητεία του Ιωάννη Κ. Δημόπουλου, ιστότοπος Βουλής των Ελλήνων, ανάκτηση 5 Ιουλίου 2013.
2. ↑  Κούλα Παπαδάκη-Κάκαρη, Προσωπικότητες από τον πολιτικό κόσμο της Ελλάδας:αρχηγοί κομμάτων- υπουργοί - υφυπουργοί- γενικοί γραμματείς- νομάρχες και δήμαρχοι, τ. 2, Αθήνα 1975.
3. ↑  Κώστα Διγκαβέ, «Οι εκλογές στην Ελλάδα 1844-1985», Εκδόσεις Μαλλιάρης - Παιδεία, Θεσσαλονίκη 1986
4. ↑  "Μακεδονικός Αγών", Αποτελέσματα βουλευτικών εκλογών της 20ης Νοεμβρίου 1977 στο Νομό Πιερίας, 21 Νοεμβρίου 1977, σελ. 1.
5. ↑  ΓΓ της Κυβέρνησης Αρχειοθετήθηκε 2016-12-02 στο Wayback Machine. Η σύνθεση και οι μεταβολές στην κυβερνητική δομή στην κυβέρνηση Κωνσταντίνου Γ. Καραμανλή 1977-80, ανάκτηση 23 Αυγούστου 2013.
6. ↑  Έλληνες ευρωβουλευτές, Ιανουάριος-Οκτώβριος 1981, ανάκτηση 24 Αυγούστου 2013.
7. ↑  Σελίδα για τον Ιωάννη Δημόπουλο στον ιστότοπο του Ευρωπαϊκού Κοινοβουλίου (σημείωση: αναφέρει εσφαλμένη ημερ. γεννήσεως)
8. ↑  Ολύμπιο Βήμα, "Η λίστα των Πιεριέων συνέδρων", 7 Νοεμβρίου 2009, ανάκτηση 6 Αυγούστου 2013
9. ↑  «Πέθανε ο πρώην Υπουργός Γιάννης Δημόπουλος». 2022-09-22.. Ανακτήθηκε στις 2022-09-24.